Man aangekla ná twee hom op plaas oorvalArgieffoto: Reint Dykema ŉ Saak is teen ŉ 52-jarige man van Limpopo aanhangig gemaak nadat hy en sy vrou Donderdag in die vroeë oggendure op hul plaas in die Letsitele-gebied deur twee aanvallers oorval is. Brig. Motlafela Mojapelo, woordvoerder van die polisie, het gesê die voorval het omstreeks 02:30 op die plaas Darina gebeur. Kobus Nel (52) en sy vrou is deur twee verdagtes, wat balaklawas gedra het en messe by hulle gehad het, wakker gemaak. Volgens Mojapelo het die verdagtes ŉ venster oopgedwing om toegang tot die huis te kry. Hulle het die egpaar met die messe gedreig, geld geëis en hulle met toue vasgebind. Hulle het daarna ŉ jaggeweer met drie patrone, twee selfone, ŉ DVD-speler en ŉ televisie gesteel en op die vlug geslaan. Die egpaar is ongedeerd. Mojapelo het gesê ŉ saak van nalatige besit van ŉ vuurwapen sal teen Nel aanhangig gemaak word omdat die vuurwapen glo in oortreding van die Wet op Vuurwapenbeheer geberg is. Dit was nie onmiddellik duidelik wat Nel se beweerde oortreding was nie. ŉ Saak van huisbraak word ook ondersoek.